Sewe dood in botsing reg van voorFoto bloot ter illustrasie. (Argieffoto: Anja van der Merwe) Sewe mense, onder wie ŉ kind, is Saterdag in ŉ botsing net buite Kuruman in die Noord-Kaap dood. Twee motors het na bewering kort voor 12:00 mekaar reg van voor getref. Die slag het tot die dood van al die insittendes in een van die motors gelei, en van twee in die ander motor. Russel Meiring, woordvoerder van ER24, sê paramedici is na die R31, sowat 15 km buite Kuruman ontbied. “Paramedici het met hul aankoms een motor op sy dak in die pad aangetref, terwyl die ander een ŉ ent verder van die pad af was,” sê hy. “Die paramedici het ná verdere ondersoek gevind dat vyf mense, onder wie ŉ kind, in een van die motors lê. Al die slagoffers het egter reeds aan hul beserings beswyk en is later op die toneel dood verklaar.” Nog vyf pasiënte is in die tweede motor aangetref. Twee van die mense het noodlottige beserings opgedoen en is op die toneel dood verklaar. Drie van die ander insittendes was in ŉ kritieke toestand. “Medici het die pasiënte behandel en van gevorderde lewensondersteuning voorsien,” sê Meiring. Die drie oorlewendes is kort daarna vir behandeling na ŉ nabygeleë hospitaal geneem. Die presies besonderhede van die ongeluk is nie in hierdie stadium bekend nie, maar plaaslike owerhede was op die toneel en ondersoek die saak verder. Vroeër vandeesmaand is 11 mense in ŉ ongeluk op die N14 naby Kuruman dood. Die N14 en R31 oorvleuel mekaar op die dorp. Verskeie provinsiale departemente van gemeenskapsveiligheid, asook die verkeerspolisie het met die aanvang van Erfenisnaweek motoriste gemaan om waaksaam op die paaie te wees aangesien verkeer swaarder as gewoonlik is.